Rudasis ausūnis
Rudasis ausūnis (Peziza badia) - ausūninių šeimos grybų rūšis. Vaisiakūniai nedideli, 2-8 cm skersmens. Jauni yra apvalios, vėliau - dubenėlio, galiausiai - netaisyklingai briaunotos lėkštelės formos, kraštai aštrūs, dažnai sutrūkinėję, šviesiai rudos, kaštoninės, tamsiai rudos spalvos, apatinė pusė balsvai pilka, ruda, žalsvo atspalvio, grūdėta, lyg miltuota. Kotas labai trumpas, rudimentinis arba jo visai nėra. Trama rusva, trapi, malonaus kvapo. Sporos 15-21 x 8-11 μm. Būdingi požymiai: dažniausiai auga smėlėtame dirvožemyje, tamsiai rudi vaisiakūniai. Auga pavieniui, po kelis, o kartais net po keliasdešimt vaisiakūnių. Valgomas. Dažnas. Dažniausiai auga spygliuočių, mišriuose miškuose, kirtavietėse, pamiškėse.